b'\n_START_ARTICLE_\nJo\xc5\xbee Lipnik\n_START_SECTION_\n\xc5\xbdivljenjepis\n_START_PARAGRAPH_\nNa Filozofski fakulteti v Ljubljani je \xc5\xa1tudiral sloven\xc5\xa1\xc4\x8dino in ru\xc5\xa1\xc4\x8dino, na Filozofski fakulteti v Zagrebu pa je magistriral in doktoriral iz filologije/jezikoslovja in postal profesor za didaktiko. Od leta 1958 do 1970 je pou\xc4\x8deval sloven\xc5\xa1\xc4\x8dino na \xd0\x86. osnovni \xc5\xa1oli, na obrtni \xc5\xa1oli in na steklarski \xc5\xa1oli v Roga\xc5\xa1ki Slatini. V letih 1958\xe2\x80\x931975 je bil pedago\xc5\xa1ki svetovalec za slovenski jezik na Zavodu za \xc5\xa1olstvo v Celju, do upokojitve leta 2002 pa je predaval metodiko slovenskega jezika in knji\xc5\xbeevnosti na Univerzi v Mariboru. Eno leto je bil gostujo\xc4\x8di profesor na Univerzi na Dunaju in pol leta na Univerzi v Olomucu, kjer je postal \xc4\x8dastni \xc4\x8dlan akademskega sveta. Predaval je na mednarodnih znanstvenih konferencah in na strokovnih sre\xc4\x8danjih v okviru Evropskega zdru\xc5\xbeenja za izobra\xc5\xbeevanje u\xc4\x8diteljev. Bil je \xc4\x8dlan slovenske ministrske komisije za CEEPUS (Central European Exchange Program for University Studies), koordinator CEEPUS mre\xc5\xbee SI-4 ter izvedenec za pedago\xc5\xa1ko podro\xc4\x8dje pri In\xc5\xa1pektoratu Republike Slovenije za \xc5\xa1olstvo in \xc5\xa1port. Vodil je ve\xc4\x8d znanstvenih konferenc in kot urednik izdal zbornike o Leopoldu Volkmerju, Francu Simoni\xc4\x8du in Francetu Kidri\xc4\x8du. Mednarodni javnosti je predstavil Trubarja, Slom\xc5\xa1ka, Cankarja, Kosovela itd. V samozalo\xc5\xbebi ureja zbirko Lipnik, v okviru katere izhajajo njegove in \xc5\xbeenine pesni\xc5\xa1ke in druge knjige. V Roga\xc5\xa1ki Slatini sta skupaj z \xc5\xbeeno ve\xc4\x8d kot desetletje vodila taborni\xc5\xa1ki odred Zdravilni vrelci, vodil je komisijo za poimenovanje ulic in naselij, znan pa je tudi med planinci. Vodi Klub 4000+ in je pri svojih 70 letih \xc5\xbee osvojil pet \xc5\xa1tiritiso\xc4\x8dakov, med njimi Mont Blanc, povzpel pa se je tudi na Kilimand\xc5\xbearo. Prejel je Zlati javorjev list Zveze tabornikov Jugoslavije, Red dela s srebrnim vencem, Zlato plaketo Univerze Maribor in plaketo Pedago\xc5\xa1ke fakultete Univerze Olomuc, kjer je \xc4\x8dastni \xc4\x8dlan senata. Je \xc4\x8dastni ob\xc4\x8dan Ob\xc4\x8dine Roga\xc5\xa1ka Slatina.'